REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/36-21

18. februar 2021. godine

B e o g r a d

Z A P I S N I K

SEDME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 17. FEBRUARA 2021. GODINE

Sednica je počela u 13,08 časova.

Sednicom je predsedavala Sandra Božić, predsedik Odbora.

Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Jovan Kolundžija, Aleksandar Čotrić, Miloš Terzić, Milica Obradović, Snežana Paunović, Rozalija Ekres, Nataša Mihailović Vacić i Željko Tomić, članovi Odbora.

Sednici su prisustvovali: Ivana Popović (Sandra Božić) i Zoran Tomić (mr Jadranka Jovanović), zamenici članova Odbora.

Sednici nisu prisustvovali članovi Odbora: Ivan Tasovac, Milena Popović, Jelica Sretenović i Mira Petrović, niti njihovi zamenici.

Na predlog predsedavajućeg, članovi Odbora su, većinom glasova (11 glasova za, dva člana nisu glasala) usvojili sledeći:

D n e v n i r e d

1. Odlučivanje o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“;

Pre prelaska na razmatranje utvrđenog dnevnog reda Odbor je, jednoglasno (13 za), i bez primedbi usvojio:

- zapisnik prve sednice, održane 26. septembra 2020. godine;

- zapisnik druge sednice, održane 4. novembra 2020. godine;

- zapisnik treće sednice, održane 24. novembra 2020. godine;

- zapisnik četvrte sednice, održane 26. novembra 2020. godine;

- zapisnik pete sednice, održane 14. decembra 2020. godine;

- zapisnik šeste sednice Odbora za kulturu, održane 16. decembra 2020. godine.

PRVA TAČKA DNEVNOG REDA: Odlučivanje o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“

Predsedavajuća je upoznala članove Odbora sa postupkom sprovođenja postupka izbora kandidata za članove Programskog saveta Javne medijske ustanove „Radio-televizija Srbije“, kao i uslovima koji kandidati moraju da ispune.

Istakla je da je članom 29. Zakona o javnim medijskim servisima propisano da članove Programskog saveta RTS-a bira Upravni odbor RTS-a, na predlog odbora Narodne skupštine nadležnog za oblast javnog informisanja, odnosno Odbora za kulturu i informisanje.

Imajući u vidu činjenicu da će članovima Programskog saveta RTS-a prestati mandat 21. februara 2021. godine, istekom vremena na koji su izabrani, zaključila je da su se stekli uslovi za preduzimanje radnji od strane Odbora za kulturu i informisanje u skladu sa Zakonom o javnim medijskim servisima.

Napomenula je da se postupak izbora kandidata za članove Programskog saveta RTSa sprovodi tako što Odbor objavljuje Javni konkurs u „Službenom glasniku Republike Srbije”, jednim dnevnim novinama koje izlaze na teritoriji cele Republike Srbije i na internet stranici Narodne skupštine.

Nije bilo diskusije.

Predsedavajuća je stavila na glasanje Predlog odluke o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“.

Odbor je, jednoglasno (13 za), doneo Odluku o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“.

Predsedavajuća je stavila na glasanje tekst Javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Odbor je, većinom glasova (12 glasova za, jedan član nije glasao) utvrdio tekst Javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Obavestila je članove Odbora da će služba Odbora u narednim danima Javni konkurs objaviti na internet stranici Narodne skupštine, u “Službenom glasniku Republike Srbije“ i u dnevnom listu “Politika”.

Sednica je završena u 13,14 časova.

SEKRETAR PREDSEDNIK

Dana Gak Sandra Božić